

 REPUBLIKA HRVATSKA

ŽUPANIJSKO DRŽAVNO ODVJETNIŠTVO

U S P L I T U

 Split, Gundulićeva 29a

BROJ: A-116/2022-1

Split, 28. veljače 2023.

 Županijski državni odvjetnik, temeljem članka 57. Zakona o državnom odvjetništvu Republike Hrvatske (Narodne novine broj: 67/2018 i 21/2022) i članka 15. Zakona o javnoj nabavi (Narodne novine, broj: 130/2016, 114/2022), dana 28. veljače 2023. godine, donosi

PRAVILNIK

O NAČINU POSTUPANJA U POSTUPCIMA JEDNOSTAVNE NABAVE U ŽUPANIJSKOM DRŽAVNOM ODVJETNIŠTVU U SPLITU

Članak 1.

1. U svrhu poštivanja temeljnih načela javne nabave propisanih Zakonom o javnoj nabavi te zakonitog, namjenskog, svrhovitog, transparentnog i ekonomičnog trošenja proračunskih sredstava, ovim se Pravilnikom o načinu postupanja u postupcima jednostavne nabave u Županijskom državnom odvjetništvu u Splitu (u daljnjem tekstu: Pravilnik) uređuje postupak nabave roba i usluga procijenjene vrijednosti manje od 26.540,00 eura i nabave radova procijenjene vrijednosti manje od 66.360,00 eura (u daljnjem tekstu: jednostavna nabava), na koji se sukladno članku 12. st. 1. Zakona o javnoj nabavi ne primjenjuju odredbe Zakona o javnoj nabavi.
2. Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV).
3. Svi postupci jednostavne nabave koji se provode prema pravilima određenim u ovom Pravilniku, a čija je procijenjena vrijednost jednaka ili veća od 2.650,00 eura (čl. 28. st. 5 Zakona o javnoj nabavi) moraju biti usklađeni s Planom nabave Županijskog državnog odvjetništva u Splitu.
4. Sve postupke jednostavne nabave, koji se provode po pravilima propisanim ovim Pravilnikom, provodi službenik Županijskog državnog odvjetništva u Splitu kojeg odlukom ovlasti županijski državni odvjetnik (u daljnjem tekstu: osoba ovlaštena za provođenje postupaka jednostavne nabave).
5. U smislu ovog Pravilnika ponuditelj je gospodarski subjekt koji je dostavio ponudu, a prihvatljiva ponuda je pravovremeno pristigla ponuda koja udovoljava svim traženim uvjetima Županijskog državnog odvjetništva u Splitu.

PROVEDBA POSTUPKA JEDNOSTAVNE NABAVE ROBA, USLUGA I RADOVA

PROCIJENJENE VRIJEDNOSTI MANJE OD 4.000,00 EURA

Članak 2.

1. Postupak jednostavne nabave procijenjene vrijednosti manje od 4.000,00 eura provodi osoba ovlaštena za provođenje postupka jednostavne nabave.
2. Nabava roba, usluga i radova procijenjene vrijednosti manje od 4.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom (ponuditeljem), koji je na traženje osobe ovlaštene za provođenje postupaka jednostavne nabave dostavio Županijskom državnom odvjetništvu u Splitu svoju ponudu i koja ponuda je ocijenjena prihvatljivom.
3. Narudžbenica obavezno sadrži podatke o naručitelju koji izdaje narudžbenicu, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu-dobavljaču.
4. Narudžbenicu ili ugovor potpisuje županijski državni odvjetnik u Splitu ili osoba koju on ovlasti za potpisivanje.
5. Iznimno, u slučaju izvanredne ili hitne nabave, odnosno drugim posebnim situacijama nabave roba, usluga i radova ukupne vrijednosti do 500,00 eura (bez poreza na dodanu vrijednost), nije nužno prethodno pozivom, zatražiti dostavu ponude, niti izdati narudžbenicu (npr. izravna kupnja u prodavaonici i dr.) već će te isprave zamijeniti račun gospodarskog subjekta.

PROVEDBA POSTUPKA JEDNOSTAVNE NABAVE ROBA, USLUGA I RADOVA PROCIJENJENE VRIJEDNOSTI JEDNAKE ILI VEĆE OD 4.000,00 EURA, A MANJE OD 13.000,00 EURA

Članak 3.

1. Postupak jednostavne nabave roba, usluga i radova procijenjene vrijednosti jednake ili veće od 4.000,00 eura, a manje od 13.000,00 eura provodi osoba ovlaštena za provođenje postupka jednostavne nabave.
2. Osoba ovlaštena za provođenje postupka jednostavne nabave istovremeno upućuje poziv na dostavu ponuda najmanje trima različitim gospodarskim subjektima.
3. Iznimno, ovisno o prirodi predmeta nabave i razini tržišnog natjecanja može se odrediti da se poziv na dostavu ponude uputi manjem broju gospodarskih subjekata, kada prikupljanje ponuda od najmanje tri gospodarska subjekta nije moguće (primjerice kod zaštite isključivih prava na temelju posebnih zakona i dr. propisa, kada je ponuditelj pravna ili fizička osoba čiji se odabir predlaže zbog specijalističkih stručnih znanja, kada je predmet moguće nabaviti od samo jednog dobavljača, kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina i sl.), ili je pribavljanje ponuda od više ponuditelja znatno otežano uslijed specifičnih okolnosti (primjerice usluge zračnog prijevoza, usluge pretplate na stručnu literaturu i sl.), kao i u slučaju provedbe nabave koja zahtijeva iznimnu žurnost izazvanu događajima koje naručitelj nije mogao predvidjeti, s time da okolnosti na koje se poziva naručitelj za opravdanje iznimne žurnosti ne smiju ni u kojem slučaju biti uzrokovanje njegovim postupanjem.
4. Nakon isteka roka za dostavu ponuda osoba ovlaštena za provođenje postupaka jednostavne nabave pregledava, uspoređuje pristigle ponude i donosi odluku o ekonomski najpovoljnijoj ponudi.
5. Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.
6. Jednostavna nabava roba, usluga i radova procijenjene vrijednosti jednake ili veće od 4.000,00 eura, a manja od 13.000,00 eura provodi se izdavanjem narudžbenice ili zaključivanjem ugovora s ponuditeljem čija je ponuda ekonomski najpovoljnija ponuda.
7. Narudžbenicu ili Ugovor potpisuje županijski državni odvjetnik u Splitu ili osoba koju on ovlasti.
8. Ako ponuditelj za čiju je ponudu utvrđeno da je ekonomski najpovoljnija odustane od ponude ili odbije potpisati ugovor, zaključenje ugovora može se ponuditi ponuditelju čija je ponuda slijedeća najbolje rangirana ili se postupak jednostavne nabave može ponoviti.

PROVEDBA POSTUPKA JEDNOSTAVNE NABAVE ROBA I USLUGA

PROCIJENJENE VRIJEDNOSTI JEDNAKE ILI VEĆE OD 13.000 EURA, A MANJE OD 26.540,00 EURA TE RADOVA PROCIJENJENE VRIJEDNOSTI JEDNAKE ILI VEĆE OD 13.000,00 EURA, A MANJE OD 66.360,00 EURA

Članak 4.

1. Županijski državni odvjetnik ili osoba koju on ovlasti donosi Odluku o pokretanju postupka jednostavne nabave roba i usluga procijenjene vrijednosti jednake ili veće od 13.000,00 eura, a manje od 26.540,00 eura, te radova procijenjene vrijednosti jednake ili veće od 13.000,00 eura a manje od 66.360,00 eura.
2. Po donošenju Odluke iz stavka 1. ovog članka, osoba ovlaštena za provođenje postupaka jednostavne nabave istovremeno upućuje poziv na dostavu ponuda najmanje trima različitim gospodarskim subjektima.
3. Istodobno sa slanjem poziva na dostavu ponuda određenim gospodarskim subjektima, osoba ovlaštena za provođenje postupaka jednostavne nabave objavljuje poziv na dostavu ponuda na Internet stranici Naručitelja.
4. Nakon objavljivanja poziva na dostavu ponuda na Internet stranici Naručitelja, svi zainteresirani gospodarski subjekti mogu, u za to predviđenom roku, dostaviti ponude sukladno zahtjevima i uvjetima iz objavljenog poziva na dostavu ponuda. Ponude dostavljene na temelju objavljenog poziva na Internet stranici Naručitelja uzimaju se u razmatranje pod istim uvjetima kao i ponude dostavljene na temelju poziva upućenog gospodarskim subjektima iz stavka 2. ovog članka.
5. U postupcima jednostavne nabave roba i usluga procijenjene vrijednosti jednake ili veće od 13.000,00 eura, a manje od 26.540,00 eura, te radova procijenjene vrijednosti jednake ili veće od 13.000,00 eura, a manje od 66.360,00 eura na odgovarajući način se može primijeniti odredba čl. 3. st. 3. ovog Pravilnika, kada to okolnosti zahtijevaju. I u tom slučaju postoji obveza objavljivanja poziva na dostavu ponuda na Internet stranici Naručitelja.
6. Nakon isteka roka za dostavu ponuda, osoba ovlaštena za provođenje postupaka jednostavne nabave pregledava i uspoređuje pristigle ponude, utvrđuju prihvatljive ponude te vrši rangiranje prihvatljivih ponuda. O pregledu i ocjeni pristiglih ponuda ovlaštena osoba sastavlja zapisnik u kojem se navode okolnosti uslijed kojih određena ponuda nije uzeta u obzir, te obrazloženi prijedlog dostavlja županijskom državnom odvjetniku u Županijskom državnom odvjetništvu u Splitu.
7. Županijski državni odvjetnik u Županijskom državnom odvjetništvu u Splitu na osnovi rezultata pregleda i ocjene ponuda, te prijedloga osobe ovlaštene za provođenje postupka jednostavne nabave donosi Odluku o odabiru ekonomski najpovoljnije ponude ili Odluku o poništenju postupka jednostavne nabave. Odluka o odabiru ekonomski najpovoljnije ponude ili Odluka o poništenju postupka jednostavne nabave dostavlja se svim ponuditeljima koji su sudjelovali u postupku jednostavne nabave, a sadrži kratko obrazloženje o razlozima odabira određene ponude, odnosno kratko obrazloženje o razlozima poništenja postupka.
8. Za odabir ponude dovoljna je jedna (1) pristigla ponuda koja udovoljava svim traženim uvjetima naručitelja.
9. Jednostavna nabava roba i usluga procijene vrijednosti jednake ili veće od 13.000,00 eura, a manje od 26.540,00 eura, te radova procijenjene vrijednosti jednake ili veće od 13.000,00 eura, a manje od 66.360,00 eura provodi se izdavanjem narudžbenice ili zaključivanjem ugovora s ponuditeljem za čiju je ponudu utvrđeno da je ekonomski najpovoljnija.

(10) Narudžbenicu ili ugovor potpisuje županijski državni odvjetnik ili osoba koju on ovlasti za potpisivanje.

(11) Obavijest o Odluci o odabiru najpovoljnije ponude ili Odluci o poništenju postupka jednostavne nabave objavljuje se na Internet stranici Naručitelja.

(12) Ako ponuditelj za čiju je ponudu utvrđeno da je ekonomski najpovoljnija odustane od ponude ili odbije potpisati ugovor, zaključenje ugovora može se ponuditi ponuditelju čija je ponuda slijedeća najbolje rangirana ili se postupak jednostavne nabave može poništiti.

POZIV NA DOSTAVU PONUDA

Članak 5.

1. Poziv na dostavu ponude koji se sukladno članku 4. ove Odluke upućuje odabranim gospodarskim subjektima, odnosno objavljuje na Internet stranici Naručitelja, minimalno sadrži opis predmeta nabave i tehničke specifikacije, kriterije za odabir ponude, uvjete i zahtjeve koje ponuditelji trebaju ispuniti, rok za dostavu ponude, način dostavljanja ponuda i datum objave na internetskoj stranici.
2. Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.
3. Opis predmeta nabave ne smije pogodovati određenom gospodarskom subjektu.
4. Prilikom određivanja rokova za dostavu ponuda u obzir će se uzeti složenost predmeta nabave.

RAZLOZI ISKLJUČENJA PONUDITELJA, UVJETI SPOSOBNOSTI I JAMSTVA

Članak 6.

1. U Odluci o pokretanju postupka jednostavne nabave roba, usluga i radova procijenjene vrijednosti iznad 13.000,00 eura županijski državni odvjetnik ili osoba koju on ovlasti može odrediti osnove za isključenje ponuditelja uz odgovarajuću primjenu odredbi čl. 251. do 255. Zakona o javnoj nabavi.
2. U Odluci o pokretanju postupka jednostavne nabave roba, usluga i radova procijenjene vrijednosti iznad 13.000,00 eura županijski državni odvjetnik ili osoba koju on ovlasti može odrediti dodatne uvjete sposobnosti ponuditelja uz odgovarajuću primjenu odredbi čl. 256. do 259. Zakona o javnoj nabavi.
3. U Odluci o pokretanju postupka jednostavne nabave roba, usluga i radova procijenjene vrijednosti iznad 13.000,00 eura, županijski državni odvjetnik ili osoba koju on ovlasti može, uz odgovarajuću primjenu odredbi čl. 214. Do 217. Zakona o javnoj nabavi, kao uvjet odrediti da gospodarski subjekti dostave dokaze o jamstvu za ozbiljnost ponude, jamstvu za uredno ispunjenje ugovora, jamstvu za uredno ispunjenje ugovora, jamstvu za otklanjanje nedostataka u jamstvenom roku i jamstvu o osiguranju za pokriće odgovornosti iz djelatnosti.

EVIDENCIJA

Članak 7.

1. O izdanim narudžbenicama i zaključenim ugovorima sukladno ovom Pravilniku, vodi se evidencija.

KOMUNIKACIJA ŽUPANIJSKOG DRŽAVNOG ODVJETNIŠTVA U SPLITU I

GOSPODARSKIH SUBJEKATA

Članak 8.

1. Županijsko državno odvjetništvo u Splitu i gospodarski subjekti komuniciraju i razmjenjuju podatke (pozive na dostavu ponuda, ponude, obavijesti o odabranom najpovoljnijem ponuditelju i dr.) elektroničkim sredstvima komunikacije (elektroničkom poštom).
2. Izuzetno, iz opravdanih razloga, u pozivu na dostavu ponuda može se odrediti i drugačiji način komunikacije i razmjene podataka.
3. Ako su informacije ili dokumentacija koju je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, osoba ovlaštena za provođenje postupaka jednostavne nabave može, poštujući načela jednakog tretmana i transparentnosti, zahtijevati od gospodarskog subjekta da dopuni, razjasni, upotpuni ili dostavi nužne informacije ili dokumentaciju u primjerenom roku.

PRAVO NA PRAVNI LIJEK

Članak 9.

1. Protiv Odluke o odabiru najpovoljnije ponude i Odluke o poništenju postupka jednostavne nabave ponuditelji nemaju pravo na pravni lijek.
2. Županijsko državno odvjetništvo u Splitu zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima.

ZAVRŠNE ODREDBE

Članak 10.

1. Danom stupanja na snagu ovog Pravilnika prestaje važiti Pravilnik o načinu postupanja u postupcima jednostavne nabave u Županijskom državnom odvjetništvu u Splitu, broj: A-116/2022 od 24. studenog 2022. godine.
2. Ovaj Pravilnik stupa na snagu danom donošenja.

 ŽUPANIJSKI DRŽAVNI ODVJETNIK

 Michele Squiccimarro